Жалба, подадена на 6 април 2021 г. — Covington & Burling и Van Vooren/Комисия
(Дело T-201/21)
Език на производството: английски
Страни
Жалбоподатели: Covington & Burling (Сен-Жос-тен-Нод, Белгия) и Van Vooren (Мейсе, Белгия) (представител: P. Diaz Gavier, lawyer)
Ответник: Европейска комисия
Искания
Жалбоподателите молят Общия съд:
да отмени решението от 12 март 2021 г., с което Комисията отказва достъп до исканите документи1 на основание на Регламента относно прозрачността,
да разпореди на Комисията да предостави незабавно достъп до поисканите документи и
да осъди Комисията да заплати направените от Covington съдебни и други разноски по делото.
Основания и основни доводи
В подкрепа на жалбата си жалбоподателите изтъкват пет основания.
Първо основание: Комисията неправилно е посочила член 4, параграф 3, второ тире от Регламента относно прозрачността2 като основание за отказа си да предостави достъп до исканите документи.
Второ основание: дори и член 4, параграф 3, второ тире от Регламента относно прозрачността или някое от другите основания по този член 4 да се приемат за приложими в случая, Комисията не е доказала защо поисканите документи отговарят на необходимите за целта изисквания.
Трето основание: Комисията неправилно е посочила Регламента относно комитологията3 като основание за отказа си да предостави достъп до исканите документи.
Четвърто основание: Комисията неправилно е посочила процедурните правила, приложими за комитетите, като основание за отказа си.
Пето основание: обжалваното решение нарушава общите принципи на прозрачност и засяга демократичната легитимност на актовете за изпълнение.
____________
1     Редакционна бележка: поисканите документи се отнасят до процедура на комитология, и по-специално до документи, свързани с гласуването на някои държави членки на проекта за регламент на Комисията за изменение на приложение III към Регламент (ЕО) № 1925/2006 на Европейския парламент и на Съвета по отношение на ботаническите видове, съдържащи производни на хидроксиантрацена.
2     Регламент (ЕО) № 1049/2001 на Европейския парламент и на Съвета от 30 май 2001 година относно публичния достъп до документи на Европейския парламент, на Съвета и на Комисията (ОВ L 145, 2001 г., стр. 43; Специално издание на български език, 2007 г., глава 1, том 3, стр. 76).
3     Регламент (ЕС) № 182/2011на Европейския парламент и на Съвета от 16 февруари 2011 година за установяване на общите правила и принципи относно реда и условията за контрол от страна на държавите-членки върху упражняването на изпълнителните правомощия от страна на Комисията (ОВ L 55, 2011 г., стр. 13).